
	[bookmark: nev]PÁPAI VIKTÓRIA
Gazdálkodási és menedzsment
BSc, 7. félév
Széchenyi István Egyetem
Kautz Gyula Gazdaságtudományi Kar
	






Témavezető:
	Dr. Makkos-Káldi Judit
egyetemi adjunktus, SZE GK




Márkák, divat, referenciacsoportok - A fiatalok "bűvös háromszöge"

A reklámok terjedésével párhuzamosan megkezdték hódító útjukat a márkák is. Egyre fontosabbá vált a cégek számára, hogy megkülönböztethessék termékeiket a versenytársakétól. Erre ad lehetőséget, ha márkával látják el terméküket, ez jelképezi, hogy az adott árucikk a többihez képest megkülönböztető tulajdonsággal rendelkezik.
Mivel a fiatalok sok időt töltenek televízió nézéssel és internetezéssel, ezért őket könnyebben elérhetik a márkák. A dolgozatomban kitérek a márkák fejlődésére, valamint a fiatalok és márkák kapcsolatára is. Feltárom, hogy mit jelent az ifjúsági marketing illetve, hogy a divat milyen irányba tart. A márkaválasztást az embereket körülvevő referenciacsoportok is befolyásolják.
Saját kutatásomban a márkaválasztást befolyásoló tényezőket szeretném feltárni, ezt a fiatalok ruházati cikk vásárlási szokásainak vizsgálatán keresztül valósítom meg. A vizsgált célcsoport a 14–25 éves korosztály. Kérdőíves és fókuszcsoport megkérdezéssel a középiskolások és a főiskolások vásárlási szokásainak különbségeit szeretném megvilágítani. A kutatás elején felállított hipotéziseim beigazolására törekedtem. A barátok véleménye nem minden esetben befolyásolja a márkaválasztást, a fiatalok többsége azonban több pénzt költ el ruházati cikkekre, ha barátokkal indul vásárolni, mintha egyedül. Mások véleménye fontos a fiatalok számára és sokan a márkás ruhák által szeretnének az adott közösség tagjaivá válni. Fontos a fiataloknak a márka, de márkahűség inkább csak a főiskolások körében figyelhető meg. A vásárlás előtti információgyűjtést a középiskolások nem tartják annyira szükségesnek, mint a főiskolások. A megkérdezett főiskolások számára az árak ismerete is lényeges, mielőtt levesznek egy-egy márkás ruhadarabot a polcról. Arra is kerestem a választ, hogy vajon szeretnek-e a fiatalok ruházatuk által kitűnni a tömegből és mernek-e olyan ruhadarabokat hordani, amely még nem elterjedt társaik körében, vagyis mennyire találhatók innovátor fogyasztók a fiatalok között? A középiskolások esetében találni néhány olyan embert, aki a legutolsó divat szerint öltözködik és olyan ruhadarabokat is hord, amelyek még szinte csak az ő gardróbjában lógnak. A főiskolások között ezzel szemben még ennyi innovátort sem találni, de a divat és trend számukra is fontos. Az azonban kétségtelenül igaz, hogy a márkák iránt fogékonyak a fiatalok, a választásban a reklámok és a környezetük véleménye dominál, és ha a lehetőségek engedik, nem csak leárazáskor vásárolnak ruházati termékeket.



